钦定古今图书集成/明伦汇编/交谊典/第069卷 > 春秋四传 > 《九年盟葵丘》
## 钦定古今图书集成/明伦汇编/交谊典/第069卷 > 春秋四传 > 《九年盟葵丘》

《春秋》，“九月戊辰，诸侯盟于葵丘。”

《公羊传》：桓之盟不日，此何以日？危之也。何危尔？贯泽
之会，桓公有忧中国之心，不召而至者，江人、黄人也。
葵丘之会，桓公震而矜之，叛者九国。震之者何？犹曰
“振振然。”矜之者何？犹曰“莫若我也。”

《糓梁传》：桓盟不日，此何以日？美之也。为见天子之禁，
故备之也。葵丘之盟，陈牲而不杀，读书加于牲上，壹
明天子之禁，曰：“毋雍泉，毋讫籴。”

〈注〉讫，止也，谓贮粟。

毋易树子，毋以妾为妻。毋使妇人与国事。

《胡传》：“葵丘之盟，美之大者也。诸侯咸喻乎桓之志，束
牲载书而不歃血，是故会盟同地而再言《葵丘》，美之
也。观《孟子》所载初命之辞，则知桓公翼戴襄王之事
信矣。”